PROJEKTS

**LATVIJAS REPUBLIKAS MINISTRU KABINETS**

2016. gada \_\_\_.\_\_\_\_\_\_\_\_\_\_\_\_ Noteikumu Nr.\_\_\_\_\_\_

Rīgā (prot. Nr. \_\_\_\_\_\_.§)

**Brīvprātīgas vienošanās par energoefektivitātes uzlabošanu noslēgšanas un pārraudzīšanas kārtība**

*Izdoti saskaņā ar Energoefektivitātes likuma
8.panta trešo daļu*

**I. Vispārīgie jautājumi**

1. Noteikumi nosaka:
	1. brīvprātīgās vienošanās par energoefektivitātes uzlabošanu (turpmāk - vienošanās) noslēgšanas nosacījumus;
	2. vienošanās saturu;
	3. vienošanās termiņu;
	4. vienošanās izpildes pārraudzību.
2. Noteikumos lietotie termini:
	1. **vienošanās dalībnieks** – komersantus pārstāvoša organizācija, komersants vai pašvaldība, kas brīvprātīgi apņemas sasniegt paredzēto enerģijas ietaupījuma mērķi, īstenojot konkrētus energoefektivitātes paaugstināšanas pasākumus atbilstoši noslēgtās vienošanās nosacījumiem;
	2. **vienošanās dalībnieka energoefektivitātes plāns** – plāns energoefektivitātes paaugstināšanas pasākumu īstenošanai, lai vienošanās dalībnieks sasniegtu paredzēto enerģijas ietaupījuma mērķi atbilstoši noslēgtās vienošanās nosacījumiem un termiņiem;
	3. **vienošanās reģistrs** – Ekonomikas ministrijas (turpmāk - atbildīgā ministrija) izveidots un tās tīmekļa vietnē publicēts vienošanās dalībnieku saraksts.

**II. Vienošanās nosacījumi**

1. Ar brīvprātīgo vienošanos vienošanās dalībnieks uzņemas sasniegt enerģijas ietaupījumu vismaz 10 % apmērā. Enerģijas ietaupījumu mērķa sasniegšanu pamato vienošanās dalībnieka energoefektivitātes plāns.
2. Brīvprātīgās vienošanās enerģijas ietaupījuma mērķa sasniegšanā nedrīkst tikt iesaistīta energoefektivitātes pienākumu shēmas atbildīga puse.
3. Mērķa sasniegšanu pierāda valsts energoefektivitātes monitoringa sistēmā paziņotie energoefektivitātes pasākumi un enerģijas ietaupījumi.
4. Atbildīgā ministrija, ne retāk kā reizi gadā, publicē savā tīmekļa vietnē aicinājumu komersantus pārstāvošajām organizācijām, komersantiem vai pašvaldībām noslēgt brīvprātīgu vienošanos ar atbildīgo ministriju par energoefektivitātes uzlabošanu.
5. Par vienošanās noslēgšanas pretendentu (turpmāk – pretendents) tiek uzskatīts tas pretendents, kurš iesniedzis atbildīgajā ministrijā nepieciešamo informāciju:
	1. ziņas, kas apliecina pretendenta atbilstību šo noteikumu 2.1. apakšpunktam;
	2. vienošanās pretendenta pārstāvja kontaktinformāciju vienošanās sagatavošanai.
6. Vienošanās sagatavošana ietver pārrunas starp atbildīgo ministriju un katru pretendentu par vienošanās mērķi, saturu un izpildes uzraudzību.
7. Vienošanos noslēdz uz laiku, kas nav īsāks par 5 gadiem.

**III. Vienošanās saturs**

1. Noslēdzot vienošanos starp atbildīgo ministriju un komersantus pārstāvošu organizāciju, tajā ietver:
	1. komersantus pārstāvošās organizācijas enerģijas ietaupījumu mērķi;
	2. komersantus pārstāvošās organizācijas energoefektivitātes plānu;
	3. komersantus pārstāvošās organizācijas pienākumus informēt pārstāvētos komersantus par energoefektivitātes paaugstināšanas jautājumiem;
	4. komersantus pārstāvošās organizācijas pienākumus sniegt informāciju atbildīgajai ministrijai par brīvprātīgās vienošanās izpildes gaitu;
	5. nosacījumus attiecībā uz atbalsta iespējām energoauditiem un atsevišķiem energoefektivitātes uzlabošanas pasākumiem, kas tiek veikti saskaņā ar vienošanos.
	6. citu informāciju, kas nepieciešama noslēgtās vienošanās izpildei.
2. Noslēdzot vienošanos starp atbildīgo ministriju un komersantu, tajā ietver:
	1. komersanta enerģijas ietaupījumu mērķi;
	2. komersanta energoefektivitātes plānu;
	3. komersanta pienākumus veikt energoefektivitātes paaugstināšanas pasākumus
	4. komersanta pienākumus sniegt informāciju atbildīgajai ministrijai par brīvprātīgas vienošanās izpildes gaitu;
	5. nosacījumus attiecībā uz atbalsta iespējām energoauditiem un atsevišķiem energoefektivitātes uzlabošanas pasākumiem, kas tiek veikti saskaņā ar vienošanos.
	6. citu informāciju, kas nepieciešama noslēgtās vienošanās izpildei.
3. Noslēdzot vienošanos starp atbildīgo ministriju un pašvaldību, tajā ietver:
	1. pašvaldības enerģijas ietaupījumu mērķi;
	2. pašvaldības energoefektivitātes plānu, kas ir atsevišķs dokuments vai pašvaldības attīstības plāna sastāvdaļa;
	3. pašvaldības pienākumus informēt savas administratīvās teritorijas iedzīvotājus par jautājumiem, kas saistīti ar energoefektivitātes jomu;
	4. pašvaldības pienākumus sniegt informāciju atbildīgajai ministrijai par jautājumiem, kas saistīti ar energoefektivitātes jomu, kā arī par ieviesto pasākumu rezultātā sasniegtajiem enerģijas ietaupījumiem;
	5. nosacījumus attiecībā uz atbalsta iespējām energoauditiem un atsevišķiem energoefektivitātes uzlabošanas pasākumiem, kas tiek veikti saskaņā ar vienošanos.
	6. citu informāciju, kas nepieciešama noslēgtās vienošanās izpildei.

**IV. Vienošanās dalībnieka energoefektivitātes plāns**

1. Vienošanās dalībnieka energoefektivitātes plāns ietver:
	1. vispārīgu aprakstu par vienošanās mērķi;
	2. augstas, vidējas un zemas prioritātes energoefektivitātes paaugstināšanas pasākumus un to īstenošanai nepieciešamo laiku;
	3. īstermiņa un ilgtermiņa prognozējamos enerģijas ietaupījumus, kur iespējams;
	4. energopārvaldības sistēmas vai citas sistēmas izveides nosacījumus nepārtraukta enerģijas patēriņa izvērtēšanas nodrošināšanai;
	5. citu informācijas izklāstu, kas raksturo un paskaidro veidu un mehānismu, kādā tiks izpildīta vienošanās.

**V. Vienošanās izpildes pārraudzība**

1. Vienošanās dalībnieks katru gadu līdz 1.novembrim ziņo par vienošanās izpildes rezultātiem iepriekšējā kalendāra gadā atbilstoši normatīvajiem aktiem par energoefektivitātes monitoringu.
2. Vienošanās reģistrā norāda:
	1. vienošanās dalībnieka nosaukumu;
	2. vienošanās enerģijas ietaupījumu mērķi;
	3. informāciju par vienošanās ietvaros sasniegtajiem rezultātiem.
3. Atbildīgā ministrija uztur noslēgto vienošanos reģistru, kā arī reizi gadā publicē un atjauno informāciju par vienošanās ietvaros sasniegtajiem rezultātiem.
4. Ja vienošanās dalībnieks nenodrošina energoefektivitātes uzlabošanas pasākumu uzraudzību, enerģijas ietaupījumu ziņošanu vai neizpilda citus vienošanās nosacījumus, vienošanās tiek izbeigta šādā kārtībā:
	1. atbildīgā ministrija nosuta vienošanās dalībniekam atgādinājumu, kurā aicina vienošanās dalībnieku iesniegt šo noteikumu 14.punktā minēto ziņojumu, norādot iesniegšanas termiņu, kas nav īsāks par trīs mēnešiem;
	2. ja vienošanās dalībnieks neiesniedz šo noteikumu 14.punktā minēto ziņojumu pēc 17.1. minētā atgādinājuma saņemšanas, atbildīgā ministrija izbeidz vienošanos, izslēdzot vienošanās dalībnieku no vienošanās reģistra.
5. Vienošanās dalībnieks, kas šo noteikumu 17.punktā noteiktajā kārtībā ir izslēgts no vienošanās reģistra, var pieteikties jaunas vienošanās noslēgšanai ne ātrāk kā pēc trijiem gadiem no vienošanās izbeigšanas dienas.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2012.gada 25.oktobra Direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK prasību pārņemšanu normatīvajos aktos.

Ministru prezidents M.Kučinskis

Ministru prezidenta biedrs,

ekonomikas ministrs A.Ašeradens

Iesniedzējs:

Ministru prezidenta biedrs,

ekonomikas ministrs A.Ašeradens

Vīza:

valsts sekretārs J.Stinka

13.09.2016 11:06

813

Doniks

67013147

Maris.Doniks@em.gov.lv